**НАЦРТ**

**ПРАВИЛНИК О БЛИЖЕМ УРЕЂЕЊУ ЕЛЕМЕНАТА ЕЛЕКТРОНСКЕ ФАКТУРЕ, ФОРМЕ И НАЧИНА ДОСТАВЕ ПРАТЕЋЕ И ДРУГЕ ДОКУМЕНТАЦИЈЕ, НАЧИНА И ПОСТУПКА ЕЛЕКТРОНСКОГ ЕВИДЕНТИРАЊА ОБРАЧУНА ПОРЕЗА У СИСТЕМУ ЕЛЕКТРОНСКИХ ФАКТУРА И НАЧИНА ПРИМЕНЕ СТАНДАРДА ЕЛЕКТРОНСКОГ ФАКТУРИСАЊА**

**Члан 1.**

Овим правилником уређује се минималан садржај електронске фактуре неопходан за њено процесуирање кроз систем електронских фактура из члана 5. Закона о електронском фактурисању („Службени гласник РС”, број 44/2021 – у даљем тексту: Закон), случајеви у којима поједини елементи електронске фактуре могу бити изостављени и у којима је предвиђена обавеза исказивања додатних елемената, форма и начин доставе пратеће и друге документације, начин и поступак електронског евидентирања обрачуна пореза из члана 4. Закона и начин примене стандарда електронског фактурисања из члана 6. Закона.

**Члан 2.**

Да би електронска фактура, у смислу члана 2. став 1. тачка 5) Закона била послата, примљена, евидентирана, обрађена, односно сачувана преко система електронских фактура, потребно је да испуњава услове у погледу минималног садржаја, прописане овим правилником.

Унос података које садржи електронска фактура се врши у складу са техничким упутством које се објављује на веб презентацији Министарства финансија и које представља документ који садржи техничке и технолошке детаље и информације од значаја.

**Члан 3.**

Електронска фактура из члана 2. став 1. овог правилника обавезно садржи:

1. назив, адресу и порески идентификациони број издаваоца уколико је издавалац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
2. јединствени број корисника јавних средстава (ЈБКЈС) издаваоца, уколико је издавалац корисник јавних средстава који се налази на списку корисника јавних средстава из члана 8. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19 и 149/20);
3. пословни рачун издаваоца;
4. назив, адресу и порески идентификациони број примаоца уколико је прималац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
5. јединствени број корисника јавних средстава (ЈБКЈС) примаоца, уколико је прималац корисник јавних средстава који се налази на списку корисника јавних средстава из члана 8. став 1. Закона о буџетском систему;
6. пословни рачун примаоца;
7. редни број и датум електронске фактуре;
8. датум авансне уплате, уколико се ради о фактури за авансно плаћање, односно датум испоруке добара, односно пружања услуга, уколико се не ради о фактури за авансно плаћање;
9. шифру и/или назив добра, односно услуге за сваку ставку са електронске фактуре и количину и јединицу мере за испоручена добра, односно обим пружених услуга за сваку ставку са електронске фактуре;
10. вредност за сваку ставку са електронске фактуре;
11. укупан износ електронске фактуре;
12. износ авансних плаћања, уколико је било авансних плаћања која су се односила на једну или више ставки са електронске фактуре.

**Члан 4.**

Уколико електронска фактура из члана 2. став 1. овог правилника представља документ о смањењу/повећању накнаде, као тип документа који се нужно везује за једну или више других електронских фактура, оваква електронска фактура обавезно садржи:

1. назив, адресу и порески идентификациони број издаваоца уколико је издавалац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
2. назив, адресу и порески идентификациони број примаоца уколико је прималац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
3. редни број и датум документа о смањењу/повећању накнаде;
4. износу за који је смањена, односно повећана накнада;
5. броју и датуму електронске фактуре за извршени промет добара и услуга, односно датуму почетка и датуму завршетка временског периода у којем су издате електронске фактуре за извршени промет добара и услуга, у случају да се измена врши за све електронске фактуре издате у том периоду.

**Члан 5.**

Уколико електронска фактура из члана 2. став 1. овог правилника представља сторно фактуру, као тип документа који се нужно везује за једну или више других електронских фактура, оваква електронска фактура обавезно садржи:

1. назив, адресу и порески идентификациони број издаваоца уколико је издавалац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
2. назив, адресу и порески идентификациони број примаоца уколико је прималац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;
3. редни број и датум сторно фактуре;
4. броју и датуму електронске фактуре за извршени промет добара и услуга, односно датуму почетка и датуму завршетка временског периода у којем су издате електронске фактуре за извршени промет добара и услуга, у случају да се измена врши за све електронске фактуре издате у том периоду.

**Члан 6.**

Поред података прописаним чл. 3, 4. и 5. овог правилника, електронска фактура може садржати и друге податке које захтевају прописи којима се уређује порез на додату вредност или други прописи којима се уређује издавање одређених врста фактура, као и друге податке који су од значаја за издаваоца, примаоца или друге заинтересоване стране.

Поред података из става 1. овог члана, издаваоци електронских фактура уз њих могу приложити и пратећу и другу документацију која је од значаја за издаваоца, примаоца или друге заинтересоване стране (нпр. привремене ситуације).

**Члан 7.**

Обрачун пореза на додату вредност из члана 4. став 1. и став 4. Закона обавезно садржи податке подељене по свакој пореској обавези која је настала у датом пореском периоду, у смислу закона којим се уређује порез на додату вредност, а који укључују:

1. кратак опис извршеног промета или другог основа настанка сваке пореске обавезе у датом пореском периоду;
2. износе основице пореза на додату вредност у динарима;
3. применљиве пореске стопе пореза на додату вредност;
4. износе пореза на додату вредност који је обрачунат на основицу у динарима.

Уз обрачун пореза на додату вредност из става 1. овог члана може се доставити и интерни рачун или сличан документ који садржи више детаља о основу за обрачун пореза на додату вредност.

Подаци из става 1. и 2. овог члана се одвојено достављају за сваки појединачни обрачун пореза на додату вредност из члана 4. став. 1. Закона и из члана 4. став. 4. Закона.

**Члан 8.**

Обрачун пореза на додату вредност из члана 4. став 2. Закона обавезно садржи збирно податке за све пореске обавезе која су настале у датом пореском периоду, у смислу закона којим се уређује порез на додату вредност, а који укључују:

1. кратак опис извршеног промета или другог основа настанка сваке пореске обавезе у датом пореском периоду;
2. износе основице пореза на додату вредност у динарима;
3. применљиве пореске стопе пореза на додату вредност;
4. износе пореза на додату вредност који је обрачунат на основицу у динарима.

**Члан 9.**

Начин електронског евидентирања обрачуна пореза на додату вредност из члана 7. и 8. овог правилника се врши у складу са техничким упутством које се објављује на веб презентацији Министарства финансија и које представља документ који садржи техничке и технолошке детаље и информације од значаја.

**Члан 10.**

Српски стандард електронског фактурисања,( SRPS EN 16931-1:2019/A2:2020) у смислу члана 6. став 1. Закона, је заснован на европском стандарду електронског фактурисања (EN 16931-1:2017+A1:2019/AC:2020) који је хармонизован са директивом Европске уније бр. 2014/55/ЕУ од 16.4.2014. године о електронском фактурисању у јавним набавкама и подразумевa формат фактура заснован на UBL (енг. UBL – Universal Business Language) структури, а утврђен од стране Института за стандардизацију Србије.

Појединости применљиве UBL структуре и осталих релевантних ставки српског стандарда електронског фактурисања ће бити ближе уређене техничким упутством које се објављује на веб презентацији Министарства финансија и које представља документ који садржи техничке и технолошке детаље и информације од значаја.

Европски стандард електронског фактурисања утврђује Европски комитет за стандардизацију на захтев Европске комисије.

**Члан 11.**

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2022. године.